stanford-oval/wikipedia huggingface dataset:
יאניק וילדסחוט
קריירת מועדונים

וילדסחוט החל את הקריירה שלו במחלקות נוער מקומיות בעיר אמסטרדם ובהמשך הצטרף לאקדמיה של אייאקס. בקיץ 2010 חתם בזוולה מהליגה ההולנדית השנייה. ב-23 באוגוסט 2010 ערך את הופעת הבכורה שלו בקבוצה בתיקו 0–0 נגד מאסטריכט. ב-29 באוקטובר 2010 הבקיע את שער הבכורה שלו בקבוצה 4–0 נגד אלמיירה סיטי.
ב-29 ביוני 2011 חתם בפנלו מליגת העל ההולנדית. ב-6 באוגוסט 2011 ערך את הופעת הבכורה שלו בתיקו 0–0 נגד אוטרכט. ב-22 באוקטובר 2011 הבקיע את שער הבכורה שלו, בניצחון 1–4 נגד וואלבייק.
ב-24 ביוני 2013 חתם לשלוש שנים בהירנפיין. ב-31 בינואר 2014 הושאל לדן האג עד לסיום העונה. ב-15 בפברואר 2014 ערך את הופעת הבכורה שלו בקבוצה בניצחון 0–1 נגד רודה. בסיום העונה חזר להירנפיין.
ב-1 בספטמבר 2014 חתם במידלסברו מהפוטבול ליג צ'מפיונשיפ לשנתיים עם אופציה לשנה נוספת. ב-27 בספטמבר 2014 ערך את הופעת הבכורה שלו בקבוצה בתיקו 0–0 נגד צ'רלטון אתלטיק. ב-1 בנובמבר הבקיע את שער הבכורה שלו בקבוצה בניצחון 0–3 על רות'רהם יונייטד.
ב-2 באוקטובר 2015 הושאל לויגאן את'לטיק עד לינואר 2016. ב-3 באוקטובר 2015 ערך את הופעת הבכורה שלו בקבוצה בתיקו 0–0 נגד וולסול. שלושה ימים לאחר מכן הבקיע את שער הבכורה שלו בקבוצה, בניצחון 2–3 נגד קרו אלכסנדרה. ב-9 בינואר 2019 עבר באופן רשמי לוויגאן תמורת מיליון פאונד.
ב-31 בינואר 2017 חתם בנוריץ' סיטי תמורת שבעה מיליון פאונד. ב-7 במרץ 2017 הבקיע את שער הבכורה שלו בקבוצה במשחק הליגה נגד בריסטול סיטי. ב-12 בינואר 2018 הושאל לקארדיף סיטי עד לסיום העונה.
ב-19 ביולי 2018 הושאל לבולטון וונדררס עד לסיום העונה. ב-4 באוגוסט ערך את הופעת הבכורה שלו בקבוצה במשחק הליגה נגד וסט ברומיץ' אלביון, ובאותו משחק הבקיע את שער הבכורה שלו בקבוצה.
ב-5 ביולי 2019 חתם במכבי חיפה מליגת העל. ב-25 בספטמבר 2019 ערך את הופעת הבכורה שלו בליגה בניצחון קבוצתו 3–0 על מכבי נתניה. בסך הכל כבש חמישה שערי ליגה בעונה זו. ב-30 במאי 2021 זכה באליפות ליגת העל בכדורגל. ב-2 ביוני 2021 שוחרר ממכבי חיפה לאחר שתי עונות בהן כבש שבעה שערים ב54 הופעות בכל המסגרות.
ב-26 ביוני 2021 חתם בצסק"א סופיה הבולגרית.
ב-22 ביולי 2022 חתם באוקספורד יונייטד מההפוטבול ליג הראשונה.
ב-15 בספטמבר 2023 חתם באקסטר סיטי.
תארים

הפוטבול ליג הראשונה: 2015/2016
אליפות: 2020/2021
הערות שוליים

↑  שלמה וייס‏, מכבי חיפה: יאניק וילדסחוט חתם לשנתיים עם אופציה לעונה נוספת, באתר וואלה, 5 ביולי 2019
↑  ЦСКА-ОБЕДИНЕНИ СПОРТНИ КЛУБОВЕ, ЦСКА подписа с опитно холандско крило ★ ЦСКА • ОБЕДИНЕНИ СПОРТНИ КЛУБОВЕ, cska.bg (בבולגרית)
↑  "Oxford United sign winger Wildschut from CSKA". BBC Sport (באנגלית בריטית). נבדק ב-2022-07-23.
טרגו מורש

טרגו מורש (ברומנית: Târgu Mureş; בלטינית: נובום פורום סיקולורום Novum Forum Siculorum, בהונגרית:
Marosvásárhely, בגרמנית: Neumarkt ובעבר Szeklerneumarkt, ביידיש: וואשארהיי או מורש-וואשארהיי), עיר ובירת מחוז מורש, טרנסילבניה, רומניה, שנקראה בעבר גם בשם "מורש-אושורחי" Mureş-Oşorhei או "מורש-אודורחי" Mureş-Odorhei.
היסטוריה

לעיר היסטוריה ארוכה. היא תועדה לראשונה בשנת 1332 במרשם הוותיקן תחת השם "Novum Forum Siculorum". ב-1405 העניק מלך הונגריה זיגמונד מלוקסמבורג זכויות מסחר לעיר (ששמה היה אז שקליוזרהלי - שוק הסקויים). ב-1482 הכריז עליה המלך מתיאש הוניאדי כאחד ממושבי בית המלוכה. היישוב הפך לעיר באופן רשמי ב-1616 ושינה את שמו ל-מארוֹשוָשָרהֶי (Marosvásárhely). ב-1754 הפכה למושב בית המשפט העליון של נסיכות טרנסילבניה, דבר אשר הגביר את חשיבותה.
אברם ינקו, שהיה ממנהיגי מהפכת 1848 בטרנסילווניה היה פעיל בעיר כעורך דין לפני שהחל בפעילותו המהפכנית.
דמוגרפיה

ב-1910 גרו בעיר (שהשתייכה אז עוד לאימפריה האוסטרו-הונגרית) 89.3% הונגרים (22,790 נפשות), והשאר היו רומנים (6.7%, או 1717 נפשות) וגרמנים (2.4%, או 606 נפשות). ב-1941 התגוררו בעיר 44,933 תושבים, מהם 5,693 יהודים (12.7%). ההרכב האתני של תושבי העיר השתנה בתקופת השואה ומלחמת העולם השנייה. במאי 1944 רוכזו בגטו שהוקם בעיר 7,830 יהודים, אשר שולחו עד 8 ביוני 1944 בשלושה משלוחים לאושוויץ.
ב-1947 התגוררו בעיר 2,420 יהודים, ניצולי השואה מתושבי העיר, כמו גם מחלקים אחרים ברומניה.
בתקופת הרודן ניקולאה צ'אושסקו הפעיל המשטר מדיניות להגברת אחוז הרומנים בעיר ולדיכוי התרבות ההונגרית. במרץ 1990 פרצו מהומות אתניות קשות בעיר בין שתי האוכלוסיות.
בשנת 2002 התגוררו בטרגו מורש 149,577 תושבים, 75,317 מתוכם היו רומנים, 69,825 הונגרים והיתר צוענים, גרמנים ואחרים.
תחבורה

העיר ממוקמת על שתי גדות נהר המורש ומשמשת כצומת דרכים ומסילות ברזל. אורך מסילת הברזל לקלוז'-נפוקה הוא 127 קילומטרים, לברשוב 282 קילומטרים ולבוקרשט 448 קילומטרים. אורך הדרך הסלולה לקלוז' הוא 105 קילומטרים, לברשוב 171 קילומטרים ולבוקרשט 346 קילומטרים. במקום יש שדה תעופה ותחבורה אווירית פנים ארצית.
ערים תאומות

הונגריה סגד, הונגריה
ראו גם

בית הכנסת הגדול של טרגו מורש
לקריאה נוספת

פנקס הקהילות רומניה ב, עמוד 143–151
מארוש-ואשארהאי, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 216–218. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)
כריסטינה בז'ן (אנ'), מרושוואשארהיי, אנציקלופדיה של המחנות והגטאות (כרך III, עמ' 352), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
יחסי אנגולה–נמיביה

| יחסי אנגולה–נמיביה |
| --- | --- |
אנגולה: נמיביה


אנגולה: נמיביה
שטח (בקילומטר רבוע)
1,246,700: 824,292
אוכלוסייה
38,173,511: 3,045,810
תמ"ג (במיליוני דולרים)
84,723: 12,351
תמ"ג לנפש (בדולרים)
2,219: 4,055
משטר
דמוקרטיה נשיאותית: רפובליקה

יחסי אנגולה–נמיביה הם היחסים הדו-צדדיים בין רפובליקת אנגולה לבין רפובליקת נמיביה.
היסטוריה

ב-1999 חתמה נמיביה על הסכם הגנה הדדי עם שכנתה הצפונית אנגולה. ההסכם השפיע על מלחמת האזרחים באנגולה שהתקיימה באותה העת.
מפלגת השלטון בנמיביה "SWAPO" ביקשה לתמוך במפלגת "התנועה העממית לשחרור אנגולה" שהיא המפלגה השלטת באנגולה נגד תנועת המורדים "האיחוד לעצמאות מוחלטת של אנגולה". הסכם ההגנה אפשר לכוחות האנגולים להשתמש בשטח נמיבי כאשר תקפו את ארגון האיחוד לעצמאות מוחלטת של אנגולה בהנהגת ז'ונאס סאווימבי.
הברית בין "SWAPO" לתנועה העממית לשחרור אנגולה הוקמה עוד בשנות השישים, בעקבות רצונן של שתי התנועות להפיל משטרים קולוניאליסטים (האימפריה הפורטוגזית והאפרטהייד בדרום אפריקה). מלחמת העצמאות של נמיביה עלתה בקנה אחד עם מלחמת האזרחים באנגולה. באנגולה, תנועת השמאל "התנועה העממית לשחרור אנגולה" נלחמה בתנועה הימנית "האיחוד לעצמאות מוחלטת של אנגולה", אשר נתמכה על ידי דרום אפריקה. בנמיביה, "SWAPO", שהייתה אז תנועת מורדים, נאבקה על עצמאות מדרום אפריקה. מאחר ששתי התנועות היו שותפות לאידאולוגיה משותפת, ולשתיהן היה אויב משותף (דרום אפריקה), הן החליטו לשתף פעולה.
מלחמת האזרחים באנגולה גרמה למספר גדול של פליטים אנגולים שהגיעו לנמיביה. בשיאה בשנת 2001 היו בנמיביה מעל ל-30,000 פליטים אנגולים. לאחר שהמצב באנגולה נהיה טוב יותר, רבים מהפליטים האנגולים חזרו לארצם בעזרת נציבות האו"ם לפליטים, ובשנת 2004 נותרו בנמיביה רק 12,600 פליטים אנגולים. רבים מהם מתגוררים במחנה הפליטים "אוסיר" שליד אוטג'יוורונגו.
יחסים דיפלומטים

אנגולה מחזיקה בשגרירות בוינדהוק ובשתי קונסוליות נוספות בנמיביה. מאידך, נמיביה מחזיקה בשגרירות בלואנדה ובשלוש קונסוליות נוספות באנגולה.
ראו גם

יחסי אנגולה-זימבבואה
יחסי אנגולה–ניגריה

| יחסי אנגולה–ניגריה |
| --- | --- |
אנגולה: ניגריה


אנגולה: ניגריה
שטח (בקילומטר רבוע)
1,246,700: 923,768
אוכלוסייה
38,173,511: 233,892,108
תמ"ג (במיליוני דולרים)
84,723: 362,815
תמ"ג לנפש (בדולרים)
2,219: 1,551
משטר
דמוקרטיה נשיאותית: רפובליקה פדרלית

יחסי אנגולה–ניגריה הם היחסים שבין רפובליקת אנגולה לרפובליקה הפדרלית של ניגריה.
היסטוריה

היחסים בין אנגולה לניגריה הם חזקים וממושכים, בעיקר לאור העובדה ששתי המדינות מייצרות ומייצאות נפט. שתי המדינות חברות באופ"ק, באיחוד האפריקאי, ובארגונים משותפים נוספים.
שיתוף פעולה כלכלי

בשנת 2016 עמד היקף הסחר בין שתי המדינות על 2 מיליון דולר בשנה. הייצוא של ניגריה לאנגולה עמד על 442,000 דולר, והייצוא של אנגולה לניגריה עמד על 1.56 מיליון דולר.
פרשת ההסגרה

ממשלת אנגולה עצרה בספטמבר 2007 את הנרי אוקאה הניגרי, מנהיג תנועת הגרילה "התנועה למען שחרור הדלתא של הניז'ר" ("Movement for the Emancipation of the Niger Delta") (אנ'), ארגון המורדים הגדול ביותר בניגריה, באשמת העברה וסחר בנשק. הוא נלכד כשהגיע לשדה התעופה של לואנדה, בירת אנגולה, וניסה לעלות על מטוס במטרה לברוח לדרום אפריקה. בין אנגולה לניגריה אין הסכם הסגרה, בעיקר בשל העובדה שבניגריה עדיין יש עונש מוות, ובאנגולה לא מסגירים חשודים למדינות בהם הם עלולים להיענש בעונש מוות.
ב-21 בנובמבר הסכים ראש ממשלת אנגולה, ז'וזה אדוארדו דוש סנטוש, להסגיר את אוקאה לניגריה, אך משפטנים יעצו לממשלה לשקול את העניין שוב.
בינואר 2008 הודיע היועץ המשפטי לממשלה כי עדיין לא הוחלט האם אנגולה תסגיר את אוקאה.
ב-15 בפברואר 2008 הוסגר אוקאה סופית לניגריה. הוא הובא למשפט, שוחרר ב-13 ביולי 2009, נעצר שוב ב-2 באוקטובר 2010 והובא שוב למשפט. ב-21 בינואר 2013 הורשע ב-13 כתבי אישום שונים ונשלח ל-24 שנות מאסר.
יחסי אנגולה–מקסיקו

| יחסי אנגולה–מקסיקו |
| --- | --- |
אנגולה: מקסיקו


אנגולה: מקסיקו
שטח (בקילומטר רבוע)
1,246,700: 1,964,375
אוכלוסייה
38,173,511: 131,133,866
תמ"ג (במיליוני דולרים)
84,723: 1,788,887
תמ"ג לנפש (בדולרים)
2,219: 13,642
משטר
דמוקרטיה נשיאותית: רפובליקה פדרלית

יחסי אנגולה–מקסיקו הם היחסים הדו-צדדיים בין רפובליקת אנגולה לבין המדינות המקסיקניות המאוחדות.
היסטוריה

אנגולה היא מדינה צעירה יחסית שקיבלה את עצמאותה מפורטוגל בנובמבר 1975. מקסיקו הכירה במהירות באנגולה וכוננה עמה יחסים דיפלומטים כבר בינואר 1976. מיד לאחר שאנגולה קיבלה את עצמאותה, נכנסה המדינה למלחמת אזרחים שהסתיימה רק ב-2002. לקראת סוף המלחמה, ב-1997 פתחה אנגולה שגרירות במקסיקו סיטי.
בשנת 2009, מקסיקו פתחה שגרירות בלואנדה. עם זאת, בשל המשבר הכלכלי העולמי השגרירות המקסיקנית בלואנדה נסגרה חודשים אחדים לאחר הקמתה. בשנת 2014, במהלך ביקורו של שר החוץ המקסיקני חוסה אנטוניו מייד באנגולה, הוא הצהיר כי שגרירות מקסיקו באנגולה תיפתח מחדש. אולם נכון לשנת 2017, השגרירות טרם נפתחה.
מסחר

הסחר הדו-צדדי בין שתי המדינות הסתכם בכ-82 מיליון דולר בשנת 2015. אנגולה היא שותפת הסחר ה-89 בגודלה של מקסיקו בעולם ושלישית בגודלה באפריקה.
יחסים דיפלומטים

אנגולה מחזיקה בשגרירות במקסיקו סיטי. מאידך, מקסיקו מיוצגת באנגולה על ידי שגרירותה באבוג'ה שבניגריה, והיא בעלת קונסוליה לשם כבוד בלואנדה.
ראו גם

יחסי חוף השנהב-מקסיקו
יאניק וסטרגור

יאניק וסטרגור (בדנית: Jannik Vestergaard; נולד ב-3 באוגוסט 1992 בהבידוברה שבדנמרק) הוא כדורגלן דני, המשחק בעמדת הבלם בלסטר סיטי ובנבחרת דנמרק.
חיים אישיים

וסטרגור נולד בדנמרק לאב דני ולאם גרמניה, וגדל בקופנהגן. סבו הגרמני של וסטרגור, הנס שרוארס, היה כדורגלן בפורטונה דיסלדורף, ודודו, יאן שרוארס, היה כדורגלן בבאייר אורדינגן. דודו מיקה שרוארס משחק בקבוצת הנוער של בורוסיה מנשנגלדבך.
קריירת מועדונים

וסטרגור שיחק כנער בקבוצת הכדורגל ברונדבי, ובפגרת החורף של עונת 2010/11 נרכש על ידי הופנהיים מהבונדסליגה. תחילה שיחק בעיקר בקבוצת המילואים של המועדון, ועד לתום העונה ערך הופעה אחת בלבד בקבוצה הבכירה. בעונת 2011/12 הפך וסטרגור לשחקן רוטציה בהגנת הופנהיים, שכללה גם את אנדראס בק, מרווין קומפר, פביאן ג'ונסון, אדסון בראפהייד ואייזק וורסה. הופנהיים סיימה את העונה הזו במקום ה-11. בעונת 2012/13 ערך וסטרגור 16 הופעות ליגה, וקבוצתו ניצלה מירידה אל הבונדסליגה השנייה, רק לאחר ניצחון במפגש כפול במבחני ההישרדות מול קייזרסלאוטרן שסיימה שלישית בבונדסליגה השנייה. במשחק הראשון הופנהיים ניצחה 1–3, ובגומלין ניצחה 1–2, כשווסטרגור מבקיע את השער השני. בעונת 2013/14 ערך וסטרגור 25 הופעות ליגה, ועם זאת היה חלק מקבוצה חלשה יחסית בהגנה, שהשליכה את יהבה על המשחק ההתקפי וסיימה את העונה במקום התשיעי, על אף שספגה 70 שערי חובה.
את עונת 2014/15 פתח וסטרגור בהופנהיים, אך לאחר שערך שש הופעות בחצי הראשון של העונה, חתם בפגרת החורף בורדר ברמן. וסטרגור הפך מייד עם הגעתו לשחקן הרכב ראשון קבוע, ושיתף פעולה בהגנה עם קלמנס פריץ, אסאני לוקימיה, סנטיאגו גרסיה, סבסטיאן פרודל ואלחנדרו גאלבס. וסטרגור עזר לקבוצה לייצב את ההגנה ולהתחמק מהתחתית, לאחר שבחצי העונה הראשון ברמן הייתה שקועה במקום האחרון בבונדסליגה לאורך מחזורים רבים. את העונה הזו ורדר ברמן סיימה במקום העשירי. בעונת 2015/16 המשיך וסטרגור להפגין יכולת גבוהה בהגנת ברמן, אך הקבוצה הייתה מסובכת במאבקי התחתית וניצלה רק במחזור האחרון ממשחקי המבחן.
בקיץ 2016 חתם וסטרגור בבורוסיה מנשנגלדבך תמורת 12 מיליון אירו. בעונתו הראשונה בקבוצה פתח וסטרגור בכל 34 המשחקים של הקבוצה בבונדסליגה והבקיע ארבעה שערים. בעונת 2017/18 המשיך וסטרגור ביכולתו הטובה והבקיע שלושה שערי ליגה.
ב-13 ביולי 2018 חתם וסטרגור בסאות'המפטון מהפרמייר ליג לארבע שנים. באוגוסט 2018 ערך וסטרגור את הבכורה במדי סאות'המפטון, בתיקו 0-0 מול ברנלי במסגרת הפרמייר ליג. בעונת 2018/19 סיימו וסטרגור וסאות'המפטון במקום ה-16 בפרמייר ליג. באוגוסט 2019 הבקיע וסטרגור את שער הבכורה שלו בקבוצה, בתיקו 1-1 מול מנצ'סטר יונייטד. בתום עונת 2019/20 סיימו וסטרגור וסאות'המפטון במקום ה-11 בפרמייר ליג. בעונת 2020/21 תפס וסטרגור מקום משמעותי הרבה יותר בהרכב הקבוצה, וסיים עמה במקום ה-15 בפרמייר ליג.
ב-13 באוגוסט 2021 רכשה לסטר סיטי את וסטרגור, בתמורה לכ-15 מיליון ליש"ט.
קריירה בין-לאומית

וסטרגור היה יכול לבחור אם לייצג את דנמרק או את גרמניה בזכות שורשיו הגרמניים מצד אמו, ובחר לבסוף לשחק עבור דנמרק.
וסטרגור שיחק בכל הנבחרות הצעירות של דנמרק, ונקרא לראשונה לדנמרק הבוגרת באוגוסט 2013, כשערך את הבכורה כעבור חודש במשחק ידידות מול פולין. בשנת 2015 השתתף וסטרגור באליפות אירופה בכדורגל עד גיל 21 - 2015, והבקיע את השער הראשון של דנמרק עד גיל 21 בניצחון 1–2 על נבחרתה המקבילה של המארחת צ'כיה עד גיל 21. דנמרק הודחה מהטורניר בחצי הגמר לאחר תבוסה 1–4 לשוודיה עד גיל 21.
וסטרגור השתתף עם נבחרת דנמרק במוקדמות יורו 2016, אך נבחרתו לא העפילה ליורו 2016 עצמו, לאחר שהודחה בשלב הפלייאוף על ידי שוודיה. המשחק הראשון בשוודיה נגמר בניצחון שוודי בתוצאה 1–2. הגומלין הסתיים בתיקו 2-2, כאשר וסטרגור הבקיע את השער השני לדנמרק בדקה ה-91, אך ללא הועיל.
וסטרגור העפיל עם דנמרק למונדיאל 2018 ונכלל בסגל לטורניר, ממנו הודחה דנמרק בשמינית הגמר על ידי קרואטיה. וסטרגור לא שיחק דקה במונדיאל זה.
וסטרגור עלה עם דנמרק ליורו 2020, והיה בו בורג משמעותי מאוד בהגעתה של דנמרק עד לחצי הגמר. למעט המשחק הראשון בו הפסידה דנמרק 0–1 לפינלנד, במשחק בו נכנס כמחליף, פתח וסטרגור בכל המשחקים, ונבחרתו נעצרה רק בחצי הגמר, בהפסד 1–2 לאנגליה בהארכה.
נכלל בסגל נבחרת דנמרק לטורניר יורו 2024.
הערות שוליים

↑  ‏דמפריס נחת במילאנו ויצטרף לאינטר, וראן חתם ביונייטד, באתר ספורט1, 13 באוגוסט 2021
↑  Hjulmand har udtaget truppen til EM באתר הרשמי של התאחדות הכדורגל הדנית, 30 במאי 2024 (בדנית)
| נבחרת דנמרק – מונדיאל 2018 |
| --- | --- | --- |
|  1 שמייכל •  2 קרון דהלי •  3 וסטרגור •  4 קר •  5 קנודסן •  6 כריסטנסן •  7 קוויסט •  8 דילייני •  9 נ. יורגנסן •  10 אריקסן •   11 ברייטווייט •  12 דולברג • 13 מ. יורגנסן •  14 דלסגארד • 15 פישר • 16 לוסל • 17 סטריגר לארסן • 18 לרגר • 19 שונה • 20 פאולסן • 21 קורנליוס • 22 רונו • 23 סיסטו • מאמן: הריידה |  1 שמייכל •  2 קרון דהלי •  3 וסטרגור •  4 קר •  5 קנודסן •  6 כריסטנסן •  7 קוויסט •  8 דילייני •  9 נ. יורגנסן •  10 אריקסן •   11 ברייטווייט •  12 דולברג • 13 מ. יורגנסן •  14 דלסגארד • 15 פישר • 16 לוסל • 17 סטריגר לארסן • 18 לרגר • 19 שונה • 20 פאולסן • 21 קורנליוס • 22 רונו • 23 סיסטו • מאמן: הריידה | דנמרק |
| נבחרת דנמרק – יורו 2020 |
| --- | --- | --- |
|  1 שמייכל •  2 אנדרסן •  3 וסטרגור •  4 קר •  5 מיילה •  6 כריסטנסן •  7 סקוב •  8 דילייני •  9 ברייטווייט •  10 אריקסן •   11 סקוב אולסן •  12 דולברג • 13 מ. יורגנסן •  14 דמסגור • 15 נורגארד • 16 לוסל • 17 סטריגר לארסן • 18 ואס • 19 וינד • 20 פאולסן • 21 קורנליוס • 22 רונו • 23 הויביאו • 24 ינסן • 25 כריסטיאנסן • 26 בוילסן • מאמן: יולמן |  1 שמייכל •  2 אנדרסן •  3 וסטרגור •  4 קר •  5 מיילה •  6 כריסטנסן •  7 סקוב •  8 דילייני •  9 ברייטווייט •  10 אריקסן •   11 סקוב אולסן •  12 דולברג • 13 מ. יורגנסן •  14 דמסגור • 15 נורגארד • 16 לוסל • 17 סטריגר לארסן • 18 ואס • 19 וינד • 20 פאולסן • 21 קורנליוס • 22 רונו • 23 הויביאו • 24 ינסן • 25 כריסטיאנסן • 26 בוילסן • מאמן: יולמן | דנמרק |
| נבחרת דנמרק – יורו 2024 |
| --- | --- | --- |
|  1 שמייכל •  2 אנדרסן •  3 וסטרגור •  4 קר •  5 מיילה •  6 א. כריסטנסן •  7 ינסן •  8 דילייני •  9 הוילון •  10 אריקסן •   11 סקוב אולסן •  12 דולברג • 13 ר. כריסטנסן •  14 דמסגור • 15 נורגארד • 16 הרמנסן • 17 כריסטיאנסן • 18 בה • 19 וינד • 20 פאולסן • 21 ברון לארסן • 22 רונו • 23 הויביאו • 24 מ. יולמן • 25 נלסון • 26 דרייר • מאמן: ק. יולמן |  1 שמייכל •  2 אנדרסן •  3 וסטרגור •  4 קר •  5 מיילה •  6 א. כריסטנסן •  7 ינסן •  8 דילייני •  9 הוילון •  10 אריקסן •   11 סקוב אולסן •  12 דולברג • 13 ר. כריסטנסן •  14 דמסגור • 15 נורגארד • 16 הרמנסן • 17 כריסטיאנסן • 18 בה • 19 וינד • 20 פאולסן • 21 ברון לארסן • 22 רונו • 23 הויביאו • 24 מ. יולמן • 25 נלסון • 26 דרייר • מאמן: ק. יולמן | דנמרק |
יוסף בן ג'וייא

קברו של הרב יוסף בן ג'ויה בהר הזיתים
רבי יוסף בן ג'וייא (או: אבן ג'וייא; נפטר ג' באב תקכ"ח, 17 ביולי 1768) היה רב ארץ ישראלי, מחכמי צפת וירושלים, שד"ר כוללות צפת, ומחבר ספר ההלכה "טל אורות" על ל"ט אבות מלאכה.
ביוגרפיה

נולד בצפת, אביו נפטר בצעירותו והוא מכונה "בן ג'וייא" על שם אמו. הוא התפרסם כאחד מחשובי רבני צפת בדורו. ב-1742 יצא לאירופה כשד"ר עם הרב יום טוב סבן, בראשית חורף תק"ג (1742) שהו בערי טורקיה, ובתק"ד (1744) עברו בערי איטליה והשתהו באנקונה. באנקונה התיידד עם הרב משה חיים מורפורגו, בנו של הרב שמשון מורפורגו מחבר "שמש צדקה". קשריו עם רב זה נמשכו גם לאחר שובו לצפת בחודש אייר תק"ו, 1746.
כנראה לאחר רעידת האדמה שפקדה את הגליל ב-1759, עזב את צפת ועקר לירושלים; הוא נמנה בין רבני העיר במסמכים שונים.
חידושיו מוזכרים בספרי בני דורו וגם בכתבי חכמי הדור שאחריו, כמו בכתבי החיד"א שמצטט דברים שמסר לו אביו בשם הרב אבן ג'וייא.
הוא נפטר בירושלים בג' באב תקכ"ח, 17 ביולי 1768, ונקבר בבית הקברות בהר הזיתים.
ספרו

ספרו הנודע הוא "טל אורות" העוסק בהלכות ל"ט אבות המלאכה האסורות בשבת, מלבד נושאים אלו מכיל הספר הערות ודיונים בדברי רבי מרדכי בן הלל "המרדכי" על הלכות ברכות, שבת ועירובין. שו"ת בהלכה, וחידושים על המקרא. הספר נדפס לאחר פטירתו, בשאלוניקי, בידי הרב חיים שלום מרגונאטו, מחבר "דרכי שלום", בשנת תקנ"ה (1795).
יהודה בירדוגו

| --- | --- |
צילום השער של המהדורה הראשונה של הספר מים עמוקים מאת ר' יהודה בירדוגו בצירוף ביאור "גלי עמיקתא"
צילום השער של המהדורה הראשונה של הספר מים עמוקים מאת ר' יהודה בירדוגו בצירוף ביאור "גלי עמיקתא"
 לידה:  ה'ת"ן 1689 (בערך) מכנאס, מרוקו
 פטירה:  ה'תק"ג 1743 (בערך) מכנאס, מרוקו
 כינוי:  ר' יהודה בירדוגו הראשון
 מקום קבורה:  לא ידוע
 מדינה:  מרוקו מרוקו
 מקום פעילות:  מכנאס, מרוקו
 תקופת הפעילות:  ?–1743 
 השתייכות:  יהדות מרוקו
 תחומי עיסוק:  רבנות, דיינות, הלכה
 רבותיו:  ר' יוסף בירדוגו, ר' משה בירדוגו
 בני דורו:  ר' חיים בן עטר, ר' יעקב אבן צור, ר' יעקב טולידאנו, ר' משה אדהאן
 חיבוריו:  מים עמוקים, מקוה המים, מחנה יהודה
 צאצאים:  ר' יהושפט בירדוגו, ר' שלמה בירדוגו
ר' יהודה בירדוגו (בסביבות ה'תמ"ט 1689 – בסביבות ה'תק"ג 1743) היה רב, דיין ופוסק בעיר מכנאס שבמרוקו.
חייו

ר' יהודה בירדוגו נולד במכנאס, בערך בשנת ה'ת"ן (1689) לר' יוסף בירדוגו.
בקטנותו למד אצל אביו ר' יוסף וכשגדל למד בישיבת ר' יוסף בהתית (מהר"י), שם למד אצל בן דודו ר' משה בירדוגו (המשבי"ר), שהיה לרבו המובהק. מגיל צעיר כבר החל לבלוט בחכמתו וגדולתו, ובגיל 18 החל ר' יהודה לחבר ספרים. בצעירותו רצה לעזוב את מרוקו ולעלות לארץ ישראל יחד עם ידידו ר' חיים בן עטר, אך תושבי העיר מנעו בעדו כי רצו שיישאר בתפקיד רבנות בעיר.
בשנת ה'תע"ב (1712), התמנה לרבנות כשהיה בן 22. באותה שנה כתב את ספרו "מחנה יהודה" על השו"ע.
חייו > הפרעות ביהודי מכנאס

בחודש אלול בשנת ה'תע"ד (1714), הגיעו שליחי המלך מולאי איסמעאיל להעביר את יהודי העיר על דתם. נגדם עמדו שניים מחכמי העיר, ר' משה הכהן ואחיו ר' שם טוב הכהן. החכמים שכנעו את אנשי העיר שלא להתאסלם ובעקבות כך נאסרו שניהם ונגזר עליהם מוות בייסורים. בערב ו' אלול התקבצו מאות מיהודי מכנאס ובראשם רבי יהודה בירדוגו, ולאורך כל הלילה התפללו ואמרו סליחות בתקווה שתתבטל הגזירה. בבוקר למחרת הוצאו להורג שני הרבנים.
בשנת ה'תפ"ח (1727), עם פטירתו של המלך מולאי איסמעאיל, יצא צבא המלך למסע של פרעות במלאח של מכנאס, שכללו רצח, אונס, ביזה והתעמרות ביהודים. 200 מיהודי העיר נרצחו ורכושם נבזז.
בשנת ה'תצ"א (1730), עם פטירת בן דודו הרב המשבי"ר, נתמנה ר' יהודה לדיין במכנאס בבית הדין של ר' יעקב טולידאנו ור' משה אדהאן.
לאחר שבע שנים, בשנת ה'תצ"ח, פשטה מגפה באזור מכנאס ולה התלווה גם רעב כבד. העיר עצמה כמעט נחרבה ומצב הקהילה היהודית התדרדר בהתאם. המצב נמשך מספר שנים, ובעקבותיו בשנת ה'תק"א חתם ר' יהודה על תקנה המורה למעט בהוצאות בימי שמחה ולעזור יותר לעניי העיר על מנת לנסות לשפר את מצבה של הקהילה היהודית.
חייו > פטירתו של ר' יהודה

לא ידוע בדיוק תאריך ומקום פטירתו של ר' יהודה. משוער כי הוא נפטר במכנאס בעקבות הרעב הכבד ומצב הקהילה הירוד באותן שנים, לכל היותר בשנת ה'תק"ג (1743), כשהיה בסביבות גיל 50. זאת מכיוון שבתחילת שנת ה'תק"ד, בחודש תשרי, מופיע התיעוד הראשון של שמו בצירוף התואר ז"ל בשו"ת משפט וצדקה ביעקב לר' יעקב אבן צור.
נהוג לציין את יום פטירתו בתאריך ט"ו בטבת, יום בו חתם ר' יעקב חי זריהן על פירושו על התורה שצירף לספרו של ר' יהודה, מקוה המים.
אחריו מילא את מקומו בכס הדיינות אחיו, ר' מרדכי בירדוגו, המכונה המרבי"ץ.
חיבוריו

מחנה יהודה- על שולחן ערוך, נשאר בכתב יד ולא נדפס.
מים עמוקים- על התורה. יצא לאור לראשונה בהשתדלות נכד המחבר ר' יעקב חי בירדוגו. נדפס בשנת ה'תרע"א בירושלים. את ספר זה כתב ר' יהודה בירדוגו בלשון קצרה ומתומצתת מכיוון שבכוונתו היה להדפיס את הפירוש בסוף ספרו של ידידו ר' חיים בן עטר, אור החיים על התורה. בנוסף ישנן 3 סיבות לסגנון הכתיבה הקצר: למנוע משרלטנים המציגים עצמם כתלמידי חכמים ללמוד בפשטות את דבריו הבאים בספר, רצון לחדד את חשיבתם של הלומדים ולחסוך בהוצאות ובמלאכת הדפוס. בגלל סגנונו הקצר, נכתבו לו כמה ביאורים, ביניהם:
גלי עמיקתא מאת ר' יעקב בירדוגו.
פותר מים מאת ר' רפאל משה אלבאז
מגלה עמוקות מאת ר' יוסף בירדוגו
עינות מים מאת ר' אברהם אלעסרי
מקוה המים- פירוש על התנ"ך, חידושים על הש"ס ודרושים. יצא לאור לראשונה בהשתדלות נכדו ר' יעקב חי בירדוגו. נדפס בשנת ה'תרצ"ד בירושלים. הספר מחולק לארבעה חלקים:
חלק ראשון- חיבורו על התורה בדרך הדקדוק והפשט.
חלק שני- פירושים וביאורים על כמה מספרי הנ"ך.
חלק שלישי- חידושים על הש"ס.
חלק רביעי- דרשות.
ר' יהודה חיבר עוד כמה חיבורים שלא יצאו לאור ואבדו במרוצת השנים. ביניהם:
דרושים לעיתים ולזמנים.
חידושים על כמה ממסכתות הש"ס.
פירוש על חמש מגילות.
משפחתו

ר' יהודה בירדוגו היה הנין של ר' משה בירדוגו "הקדמון", אבי שושלת בירדוגו. אחיינו הוא רבי רפאל בירדוגו הידוע בכינויו "המלאך רפאל".
לר' יהודה נולדו שני בנים:
ר' שלמה בירדוגו, חיבר כמה ספרים וביניהם:
חידושים על פירוש רש"י לתורה בדרך הפילפול והחריפות.
חידושים על הרא"ם.
ביאור על התנ"ך.
חידושים על הש"ס.
ר' יהושפט בירדוגו, עלה לארץ ישראל ולא נודע בדיוק היכן הוא חנה.
הערות שוליים

↑  מקוה המים - מהדורה חדשה - מבוא - (עמ' 14), באתר אוצר החכמה, מובא שלמד אצל מהר"י בתית, בישיבתו.
↑  אילן א' למשפחת בירדוגו, על פי האילן מובא כי אביו של ר' יהודה ואביו של המשבי"ר היו שניהם בניו של ר' יוסף בירדוגו, נכדו של ר' משה הקדמון.
1 2  ר' יהודה בירדוגו, מקוה המים - הקדמת המו"ל (עמ' 9), באתר Hebrewbooks.org
↑  שלמה זלמן מיארה, גאוני משפחת אביחצירא (עמ' 147), באתר אוצר החכמה
1 2 3  חכם יהודה בירדוגו, באתר "החכם היומי"
↑  ר' יעקב אבן צור, משפט וצדקה ביעקב- חלק א'- סימן כב, באתר Hebrewbooks.org, שם מתאר ר' יעקב אבן צור שאלה שנשאל על ידי ר' יהודה בירדוגו, בנוגע לאדם שרוב משפחתו מתו ברעב. כנראה ר' יהודה נפטר בזמן עריכת הספר, אחרי שהספיק לשלוח את השאלה, ‏תשרי ה'תק"ד
↑  מים עמוקים - גלי עמיקתא - הקדמת ר' יעקב בירדוגו - (עמ' 3), באתר Hebrewbooks.org
↑  מקוה המים - מהדורה חדשה - מבוא - (עמ' 19), באתר אוצר החכמה
↑  מקוה המים - מהדורה חדשה - מבוא - (עמ' 24), באתר אוצר החכמה
| --- | --- |
בקרת זהויות :  NLI: 987007302440205171  ISNI: 0000 0000 7738 674X  LCCN: nr96006261  VIAF: 39273436   WorldCat (עם VIAF): 39273436
יחסי אזרבייג'ן–ניקרגואה

| יחסי אזרבייג'ן–ניקרגואה |
| --- | --- |
אזרבייג'ן: ניקרגואה


אזרבייג'ן: ניקרגואה
שטח (בקילומטר רבוע)
86,600: 130,370
אוכלוסייה
10,351,953: 6,939,055
תמ"ג (במיליוני דולרים)
72,356: 17,829
תמ"ג לנפש (בדולרים)
6,990: 2,569
משטר
רפובליקה

נשיא אזרבייג'ן אילהם אלייב (מימין) נפגש עם שר החוץ של ניקרגואה סמואל סנטוס לופס בעת ביקורו באזרבייג'ן, 2014
יחסי אזרבייג'ן–ניקרגואה הם היחסים הדיפלומטיים שבין הרפובליקה של אזרבייג'ן לבין רפובליקת ניקרגואה. היחסים בין המדינות כוננו רשמית ב-23 בנובמבר 1994.
ב-9 ביולי 2014, שר החוץ של ניקרגואה, סמואל סנטוס לופס, ביקר רשמית באזרבייג'ן.
ייצוג

אזרבייג'ן אינה מיוצגת בניקרגואה, הן בדרג השגרירות והן בדרג הקונסולרי.
ניקרגואה אינה מיוצגת באזרבייג'ן, הן בדרג השגרירות והן בדרג הקונסולרי.